ཨེ་མ་ཧོ།།བོན་སྐུ་སྤྲོས་བྲལ་ནམ་མཁའ་ཡངས་པ་ལ།།རྫོགས་སྐུ་མ་འགག་རོལ་པའི་ཉི་མ་ཤར།།སྤྲུལ་སྐུ་ཚ་ཟེར་མཐའ་ཡས་འགྲོ་བ་སྐྱོབས།།སྐུ་གསུམ་འགྲོ་དོན་མཛད་ལ་ཕྱག་འཚལ་ལོ།།ཞང་ཞུང་གནས་མཆོག་སྒོ་མོ་བར་པའི་ཡུལ།།ངོ་མཚར་བཀའ་རྟགས་དང་ར་གཡུ་མཚོ་རུ།།དུས་མཐའི་སྤྲང་པོ་བདག་གིས་བསྐོར་དུ་ཕྱིན།།གཡུ་བུན་སྒྲུབ་ཕུག་དག་ཏུ་སྡོད་པའི་ཚེ།།དག་སྣང་བག་ཆགས་འཁྲུལ་བའི་ཉམས་སྣང་ལ།།གནས་མཆོག་ངོས་ནས་འོད་ཟེར་དཀར་དམར་མཐིང༌།།བདག་གི་མདུན་དུ་འཕྲོས་པའི་རྒྱུད་ལམ་ལ།།ཁྱེ་འུ་དར་དཀར་རས་ཀྱི་ཤམ་བུ་གྱོན།།ཤེལ་དཀར་ཕྲེང་ཐོགས་ཝ་དཀར་གླིང་བུ་རྒྱུད།།ཚངས་པའི་གསུང་དབྱངས་ཀ་ལ་པིང་ཀའི་དབྱངས།།ལྷུན་བསྩོལ་འབད་མེད་དོན་ལ་ཚིག་འདི་གསུངས།།ཨེ་མ་ཧོ།།དབྱིངས་ནས་འོད་སྤྲོས་བདེ་ཆེན་ཀློང༌།།མི་རྟོག་མཐའ་བྲལ་ནམ་མཁའི་དཀྱིལ།།བདེ་སྟོང་གསལ་བའི་བང་མཛོད་ནས།།རིག་འཛིན་མཁའ་འགྲོ་ཐམས་ཅད་ཀྱིས།།ཁྱེད་ཉིད་འབོད་དུ་ང་བཏང་བས།།ཉེ་ལམ་ཐོགས་མེད་དལ་འགྲོ་འཚལ།།བླ་མ་ཡི་དམ་མཇལ་རེ་སྤྲོ།།མཁའ་འགྲོ་ཐམས་ཅད་འཕྲིན་ལས་སྒྲུབས།།བཀའ་སྐྱོང་ཐམས་ཅད་བར་ཆད་བསྲུང༌།།རིག་འཛིན་ཐམས་ཅད་ཚོགས་ལ་རོལ།།མ་མོ་ཐུགས་ཀྱི་དཀྱིལ་འཁོར་ཞལ་ཕྱེས་ཏེ།།དེ་རུ་ཐོགས་མེད་བྱོན་པར་ཞུ།།ཞེས་ཞུས་པ་དང་བྱོན་ནས།།རིག་འཛིན་གསེར་གྱི་སྒོ་མོའི་ཁ་སྲུང་བྱེད།།སྒོ་མ་རིན་ཆེན་གསེར་མདོག་ཅན།།ཕྱག་ན་ལྕགས་ཀྱུ་ལྡེ་མིག་བསྣམས།།གནས་སྒོ་ཕྱེ་ཞིང་ལྷ་ཞལ་བསྟན།།ཕོ་བྲང་ཁྱད་དུ་འཕགས་པ་གཅིག།དབུས་སུ་ཨ་མོ་ལི་ཀའི་ཁྲི།།རུས་སྦལ་ས་སྲིན་ཁྲི་སྟེང་དུ།།སྟོ་པ་འཆི་མེད་གཙུག་ཕུད་སྐུ།།གསེར་ལས་གྲུབ་པའི་ཁྲི་གང་ཚད།།གསས་ཁང་དེ་ཡི་ཁྲི་སྟེང་དུ།།རྒྱལ་བ་གཤེན་རབ་སྟོང་གིས་བསྐོར།།གཡོན་བྲག་འབྲུག་དང་ཁྱུང་གི་ཁྲི།།ཡུམ་ཆེན་ཚོགས་བདག་མཁའ་འགྲོས་བསྐོར།།མདུན་བྲག་རིན་ཆེན་ཁྲི་སྟེང་དུ།།བདག་སོགས་ལས་དག་སེམས་དཔས་བསྐོར།།དེ་ནས།རྒྱལ་གཤེན་མི་ལུས་བསམ་ལེགས་ཀྱིས།།ཞལ་ནས་གདམས་པ་འདི་སྐད་གསུངས།།གསོན་དང་སྐལ་ལྡན་རྣལ་འབྱོར་ལ།།ཇི་ལྟར་ཡིན་ཞིབ་ཏུ་བཤད།།ངེད་ནས་རིག་འཛིན་འཁོར་བཅས་ཚོགས།།མ་མོའི་དཀྱིལ་འཁོར་ཞལ་ཕྱེ་ནས།།བྱིན་རླབས་འོད་ཟེར་དཀར་དམར་མཐིང༌།།སྐལ་ལྡན་ཁྱེད་ལ་བསྟིམ་ཏུ་གསོལ།།ཞེས་གསུངས་སོ།།ལ་བདེ་བའི་ཉམས་ཤར་ཞིང༌།།སྐྱེ་བ་སྔ་ཕྱི་དྲན་པ་བྱུང༌།།རིག་འཛིན་ཚོགས་ལ་འདི་སྐད་ཞུས།།གསོན་དང་རིག་འཛིན་མཁའ་འགྲོའི་ཚོགས།།ཁྱུང་རྫོང་གནས་ཀྱི་ནང་ཤད་ན།།དང་རའི་གནས་བདག་རིག་འཛིན་ཚོགས།།བྱིན་རླབས་དངོས་གྲུབ་བདག་ལ་ཞ།།གནས་ཀྱི་བྱིན་རླབས་གང་ཡོད་རྣམས།།བདག་ལ་ལུང་བསྟན་གནང་བར་ཞུ།།བདག་གིས་ཕྱི་རབས་འགྲོ་ལ་བཤད།།ཅེས་ཞུས་སོ།རྒྱལ་རིགས་གཤེན་པོས་འདི་སྐད་གསུངས།།ཉོན་ཅིག་སྐལ་ལྡན་སྐྱེས་བུ་ཁྱེད།།དང་ར་གནས་མཆོག་བྱ་བ་ནི།།འོག་མིནའཐུག་པོ་བཀོད་པ་དང༌།།གཤེན་ཡུལཨ་འོལ་མོ་ལུང་རིང་དང༌།།ལྷོ་ནུབ་ཟངས་མདོག་དཔལ་རི་དང༌།།རྒྱ་ནག་གླང་ཆེན་འགྱིང་རི་རྣམས།།བྱིན་རླབས་ཉག་ཐག་འདི་ལ་འབྲེལ།།གང་འབྲེལ་ངན་སོང་གསུམ་ནས་ཐར།།ཅེས་གསུངས་སོ།ཀླུ་གྲུབ་ཡེ་ཤེས་སྙིང་པོས་འདི་སྐད་གསུངས།།མི་མངོན་ནམ་མཁའི་དབྱིངས་རུམ་ནས།།རིག་འཛིན་མཁའ་འགྲོའི་བྱིན་རླབས་གནས།།མ་དྲོས་མཚོ་མོ་དེ་ལ་ཐིམ།།དེ་ཡི་བྱིན་རླབས་དང་རར་ཐིམ།།གང་མཇལ་འཁོར་བའི་སྐྱེ་སྒོ་གཅོད།།ཅེས་གསུངས་སོ།ཡང་རིག་འཛིན་སྣང་བ་མདོག་ཅན་གྱིས།།གནས་མཆོག་འདི་ཡི་བྱིན་རླབས་ལ།།མཐིང་གི་བང་རིམ་མཆོད་རྟེན་ཚུལ།།རྩ་བ་ཀླུ་ཡི་ཡུལ་དུ་ཐུག།རྩེ་མོ་ལྷ་ཡུལ་དག་ཏུ་ཟུག།སྐེད་པ་གངས་ཅན་བོད་ཡུལ་དུ།།སེང་ཆེན་གནམ་ལ་འཕྱོངས་པ་འདྲ།།ཞང་ཞུང་སྒོ་མོ་བར་པའི་ཡུལ།།གང་མཇལ་སྐྱེ་བ་སྔ་ཕྱི་དྲན།།ཞེས་གསུངས་སོ།།མུ་ཁྲི་བཙན་པོ་དེ་ཉིད་ཀྱིས།།དང་ར་ཁྱུང་རྫོང་བྱ་བ་འདི།།ཀུན་བཟང་ཉིད་དང་དབྱེར་མེད་པའི།།ཀུན་སྣང་གསེར་འོད་མདོག་ལྡན་ལ།།བྱིན་རླབས་དྲོད་རྟགས་མ་ཆད་པས།།གངས་ཆེན་ཡུལ་འདིའི་རྟེན་མཆོག་ཡིན།།གང་མཇལ་མི་དགེ་ཟིལ་གྱིས་གནོན།།ཞེས་གསུངས་སོ།།ཧ་ར་ཅི་པར་གྱིས་གསུངས་པ།།གནས་དང་ར་ཁྱུང་རྫོང་བྱ་བ་འདི།།ཕྱི་ལྟར་སེང་གེ་རྒྱབ་བསྣོལ་འདྲ།།ནང་ལྟར་གུ་རུའི་སྐུ་ཚད་ནི།།མཆོང་སྐུ་ཚོན་གང་རིང་བསྲེལ་ཅན།།གསང་རྟེན་ཤེལ་དཀར་སྣ་དང༌།།དངུལ་དཀར་བཀྲ་ཤིས་རྟགས་བརྒྱད་ཡོད།།གང་མཇལ་སྐྱེ་བཞིའི་འཇིགས་སྒོ་གཅོད།།ཅེས་གསུངས་སོ།ཡང་སྟག་ཝེར་ལི་ཝེར་གྱིས།།ཤར་ཕྱོགས་བྲག་དཀར་ཟླུམ་པོ་ལ།།ཚེ་བུམ་རང་བྱོན་བདུན་གྱི་འབུར་དོད་ཡོད།།བྱང་ཕྱོགས་བྲག་ཟུར་ལྗང་སྨུག་ལ།།ཁྱུང་ཆེན་དམར་ནག་ཕོ་བྲང་ཡོད།།ནུབ་ཕྱོགས་བྲག་ཕྲང་ཐེམ་སྐས་ལ།།རྩ་གསུམ་བུམ་པའི་ཁ་རྒྱན་ནི།།ཤེལ་ཁུང་ནང་ནས་གསལ་བ་ཡོད།།ལྷོ་ཕྱོགས་ཚོགས་གཞོང་ཕུན་ཚོགས་ནང༌།།རང་བྱུང་དྲི་ངད་་པ་ཡོད།།ཞི་རྒྱས་དབང་དྲག་རྫོགས་པ་ཡིན།།གང་མཇལ་ཚད་མེད་བཞི་དང་ལྡན།།ཞེས་གསུངས་སོ།ཡང་ཨ་ནུ་ཕྲག་ཐག་གིས་གསུངས་པ།།སྔོན་འཆི་མེད་ཚེ་ལ་དབང་བའི་ཕྱིར།།ཚེ་བདག་པདྨ་ཐོད་ཕྲེང་གིས།།མ་འོངས་སེམས་ཅན་དོན་ཆེད་དུ།།བྲག་དམར་གཏེར་སྒྲོམ་འདྲ་བའི་ནང༌།།ཚེ་ཆུ་ཤེལ་བུམ་གང་བ་དང༌།།མ་སྒྲུབ་ཚེ་ཡི་རིལ་བུ་དང༌།།ཞང་ཞུང་ཁྲི་སྡེའི་གསེར་བྲེ་དང༌།།མཁའ་འགྲོ་ཅོ་ཟ་བོན་མོ་ཡིས།།བཀའ་རྟགས་ཞབས་རྗེས་སོ་སོར་བཞི་ཡོད།།དེ་ལ་གང་མཇལ་སུ་རེག་པས།།འཆི་མེད་ཚེ་དབང་ཐོབ་པ་ཡིན།།ཞེས་གསུངས་སོ།ཡང་སད་ནེ་གའུས་གསུངས་པ།།གནས་ཤེལ་བྲག་ཁྱུང་རྫོང་བྱ་བ་འདི།།སྔོན་བོན་ཆོས་དར་ནུབ་བྱུང་བའི་དུས།།བྲག་རི་བོན་ཞྭ་འདྲ་བ་ལ།།གྱེར་སྤུངས་ཆེན་པོའི་ཕྱག་ཁར་དང༌།།ལྷ་རྒོད་ཐོག་པའི་སྒྲུབ་གཞུང་རྣམས།།གནས་མཆོག་དེ་རུ་གཏེར་དུ་སྦས།།གཏེར་སྲུང་སྲིད་པའི་རྒྱལ་མོ་ཡིན།།ཕོ་བྲང་བྱང་ཕྱོགས་བྲག་ལ་ཡོད།།གང་མཇལ་མཆོག་གི་དངོས་གྲུབ་འཐོབ།།ཅེས་གསུངས་སོ།ཡང་ཐ་མི་ཐད་ཀེས་གསུངས་པ།།གནས་དང་ར་ཤེལ་བྲག་གསང་རྫོང་འདི།།མཛོད་བཞི་ཕོགས་བཞི་གནས་ནས་ཡོད།།ཤར་མཛོད་དང་ར་གཡུ་བུན་ལ།།དབལ་བོན་སྟག་ལ་མེ་འབར་དང༌།།དབལ་མོ་ཉི་ཤུ་རྩ་བདུན་རྣམས།།བྲག་ལ་རང་བྱོན་གསལ་བ་ཡོད།།སེང་གླང་རྟ་འབྲུག་ཁྱུང་དང་གཟིག།སྒོ་ལ་སྟག་གཡག་རང་བྱོན་དང༌།།སྒྲུབ་ཁང་ལོགས་བཞི་མཛེས་པ་ལ།།ནང་དུ་མཁའ་འགྲོ་གཅན་གདོང་དང༌།།སད་ནེ་གའུས་ཞབས་རྗེས་དང༌།།གཡས་ངོས་སངས་རྒྱས་སྟོང་སྐུ་དང༌།།གཡོན་ངོས་ཐེག་པ་རིམ་དགུ་དང༌།།ཀླུ་བདུད་དམ་ལ་བཏགས་པ་ཡི།།བཀའ་རྟགས་དང་གཟུགས་དང༌།།ཡིག་འབྲུ་གཡུང་སྐུ་གཟུགས་རྣམས།།ངོ་བོ་བྲག་ལ་རང་བྱོན་ཡོད།།ལྷོ་ཕྱོགས་བྲག་རྒྱལ་ལྡེབས་ངོས་ལ།།ཀུན་ཏུ་བཟང་པོ་རང་བྱོན་དང༌།།སྲིན་པོའི་ཁོང་ཁྲག་འཕོ་རྗེས་ཡོད།།ཤར་ཕྱོགས་སྲིད་རྒྱལ་སྒྲུབ་ཕུག་ཏུ།།སྲིད་རྒྱལ་དྲེའུ་ནག་སྐུ་གཟུགས་དང༌།།བཀའ་རྟགས་གཡུང་དྲུང་གཡས་བསྐོར་དང༌།།སྒོ་སྲུང་སེང་གེ་འབུར་དོད་ཡོད།།མུ་ཏིག་ཁུ་འཕང་རི་མོ་ནི།།བྲག་རི་རྩ་བ་རྩེ་མོའི་བར།།མ་ཆད་དར་ཡུག་དུ་རུ་ཀཡང་འདྲ་ཡོད།།ཡིག་འབྲུ་གཡུང་དྲུང་ནོར་བུ་རིས།།རྩྭ་སྔོན་དགུན་དུ་མི་སྐམ་པ།།གནས་ཀྱི་མི་འགྱུར་བཀའ་རྟགས་ཡོད།།གཡུ་བུན་བྲག་དམར་དཀྱིལ་ཤད་ན།།གཡུ་ཡི་གཡུང་དྲུང་ཆག་ཤིང་དང༌།།ཞི་རྒྱས་དབང་དྲག་ལྷ་ཚོགས་དང༌།།ངན་སོང་གནོན་པའི་བཀའ་རྟགས་ཡོད།།གཡས་རི་གཡུང་དྲུང་རི་བོ་ལ།།ལུ་གུ་རྒྱུད་ཀྱི་རི་མོ་ཡོད།།གཡོན་རི་དུང་དཀར་རི་བོ་ལ།།བྲག་ལ་དུང་གི་རིས་སུ་འབུར།།བྱང་མཛོད་ལ་ཤང་རི་བོ་ལ།།བསྐལ་པ་རྫོགས་ལྡན་བཟང་མཛོད༌།།རིན་ཆེན་གསེར་གྱི་གཏེར་སྒོ་དང༌།།མཐའ་དམག་བཟློག་པའི་སྲུང་བ་ཡོད།།ནུབ་མཛོད་སྒོ་རྟགས་བྲག་དཀར་ལ།།རྟ་སྒོའི་ཕྱག་མཚན་དབལ་མདུང་དང༌།།ཚྭ་ལ་རྒྱུང་གི་ཐོ་བ་ཡོད།།ལྷོ་མཛོད་རྟ་སྒོའི་སྒོ་རྟགས་ལ།།དུས་མཐའ་མཚོན་གྱི་འཇིགས་སྐྱོབ་པའི།།རིགས་ལྔའི་གོ་ཁྲབ་བཀའ་རྟགས་དང༌།།འཆི་མེད་བདུད་རྩིའི་ཆུ་བོ་ཡོད།།གང་མཇལ་བདུད་བཞིའི་གནས་ནས་ཐར།།ཞེས་གསུངས་སོ།ཤད་པུ་ར་ཁུག་གིས་འདི་ལྟར་གསུངས།།གནས་ཁྱུང་རྫོང་བྲག་དཀར་བྱ་བ་འདི།།ཁྱད་པར་སྤྲེའུ་ལོའི་ཟླ་བ་བཅུ་པ་ལ།།མི་མངོན་ནམ་མཁའི་དབྱིངས་དཀྱིལ་ནས།།རིག་འཛིན་མཁའ་འགྲོ་ཐམས་ཅད་ནི།།གནས་འདིར་འཚོགས་ཤིང་སྒྲུབ་པ་མཛད།།མི་ཟད་ཚོགས་ཀྱི་འཁོར་ལོ་བསྐོར།།མི་འགག་བོན་གྱི་འཆད་རྩོད་རྩོམ།།མི་འཁྲུལ་འོད་གསལ་བདེ་སྟོང་གསལ།།མི་ཤིག་སྐུ་གསུང་རྒྱ་ཡིས་གདབ།།རིག་འཛིན་ཚོགས་པའི་གནས་ཆེན་ཡིན།།གང་མཇལ་བདེ་ཆེན་དབྱིངས་སུ་འགྲོ།།ཞེས་གསུངས་སོ།ཟིང་པ་མཐུ་ཆེན་གྱིས་གསུངས་པ།།གནས་གངས་དཀར་ཏི་སེ་བྱ་བ་དང༌།།འོག་མིན་ཏི་སེ་གངས་དཀར་གཉིས།།ཉག་ཐག་གཅིག་ཏུ་འབྲེལ་ཏེ་གནས།།ཁྱུང་རྫོང་བྲག་དཀར་འདི་ཉིད་དང༌།།རྩེ་དྲུག་ནམ་མཁའ་ཁྱུང་མཐོང་གཉིས།།ཉག་ཐག་གཅིག་ཏུ་འབྲེལ་བའོ།།རྒྱ་ནག་རི་བོ་རྩེ་ལྔ་དང༌།།དམུ་རྡོ་ལྷ་གཉན་གནས་མཆོག་གཉིས།།ཉག་ཐག་གཅིག་ཏུ་འབྲེལ་བའོ།།འདི་ལས་ལྷག་པའི་གནས་མཆོག་ནི།།གངས་ཅན་བོད་ལ་ངོས་མ་མཐོང༌།།གང་མཇལ་བར་དོའི་འཕྲང་འཇིགས་སེལ།།ཞེས་གསུངས་སོ།སྤེ་བོན་ཐོག་འཕྲུལ་གྱིས་གསུངས་པ།།གནས་བྲག་དཀར་ཁྱུང་རྫོང་བོན་གྱི་གནས།།བྲག་དམར་གཡུ་བུན་མཛོད་ཀྱི་གནས།།རྟ་སྒོ་གངས་རི་གཏེར་གྱི་གནས།།དང་ར་བང་ལྔ་སྦས་པའི་གནས།།མཚོ་མོ་ཁྱུང་གཤོག་རྟེན་གྱི་གནས།།གནས་འདི་རྣམས་མཇལ་བའི་སྐལ་ལྡན་རྣམས།།སྐྱེ་བླ་ན་མེད་པཧ་ལེན་མངོན་སངས་རྒྱས།།ཞེས་གསུངས་སོ།སྤེ་བོན་ཐོག་རྩེས་གསུངས་པ།།གནས་འཐུག་པོ་བཀོད་པ་མན་ཆད་ནས།།ཐུགས་སྤྲུལ་བོན་རི་ཡན་ཆད་དུ།།རིག་འཛིན་མཁའ་འགྲོ་ཐམས་ཅད་ཀྱིས།།ཚོགས་ཁང་འདི་ལ་ཡངས་པ་མེད།།བྱིན་རླབས་འདི་ལས་ཆེ་བ་མེད།།གཏེར་ཁ་ལས་མང་བ་མེད།།སྒྲུབ་ཐག་འདི་ལས་ཉེ་བ་མེད།།མཆོག་ཐུན་རྫོགས་པའི་གནས་ཆེན་ཡིན།།འདི་ཉིད་མཇལ་ཞིང་ཐོས་པ་རྣམས།།ངན་སོང་གསུམ་ལ་སྐྲག་མི་དགོས།།ཞེས་གསུངས་སོ།སྟོང་རྒྱུང་མཐུ་ཆེན་གྱིས་གསུངས་པ།།ཧ་ཧ་ཕཊཿཀྱིས་ཀླུ་དབྱངས་ལེན།།ཧཱུཾ་ཧཱུཾ་རིག་པའི་ལྕགས་ཀྱུས་བཟུང༌།།ཕཊཿཕཊཿལོག་པར་ལྟ་བ་སྒྲོལ།།གནས་ཁྱུང་རྫོང་བྲག་དཀར་བྱ་བ་འདི།།སྔོན་རིག་འཛིན་ཐམས་ཅད་བཞུགས་པའི་གནས།།གཡུང་དྲུང་བོན་གྱི་གསང་མཛོད་ཡིན།།དུས་མཐའི་རིག་འཛིན་ཐམས་ཅད་ནི།།འདི་ནས་འོལ་མོ་ལུང་རིང་དུ།།རྫུ་འཕྲུལ་མཁའ་ལ་འཕུར་གནས་ཡིན།།བསྟན་པ་སྔ་དར་བར་དར་ཕྱི་དར་གསུམ།།ཐམས་ཅད་འདི་ལ་ལེགས་པར་རྫོགས།།གནས་མཆོག་དམ་པ་འདི་ཉིད་ལ།།ཡོད་ཚུལ་ཟུར་ཙམ་འདི་ལ་ཉོན།།ཤར་གྱི་བྲག་ལ་ཚེ་བུམ་བདུན།།ལྷོ་བྲག་སྲིན་པོའི་མིག་འདྲ་བ།།མདུན་ནས་མཐའ་དམག་བཟློག་པའི་གནས།།ལྷོ་ནུབ་བླ་མ་ལི་ཤུ་ཡི།།འདྲ་སྐུ་གསལ་བར་ཡོད་པ་ཡིན།།དེ་རུ་སྙན་རྒྱུད་གསང་བའི་བོན།།བདེ་ལམ་གྱི་ཁྲོལ་རྒྱུད་ཡོད།།བྱང་དུ་ཅོ་ཟའི་ཞབས་རྗེས་ལ།།ངན་སོང་དོང་སྤྲུགས་འཁོར་ལོ་ཡོད།།ལྷོ་ཤར་བྲག་དམར་རྟ་ཁྲོམ་ལྡེབས།།སྟག་ལ་མེ་འབར་སྐུ་གཟུགས་རྣམས།།བྲག་ལ་རང་བྱོན་གསལ་བར་ཡོད།།གང་མཇལ་བདུད་རྩིའི་གནས་རྣམས་ཡོད།།ཤར་དུ་བྲག་དམར་ལང་འདྲ་ལ།།སྟོང་རྒྱུང་ང་ཡི་སྣ་རུ་ཡོད།།འོལ་མོ་ལུང་རིང་དཀར་ཆག་ཡོད།།ཕ་བོང་རལ་གྲི་འདྲ་བའི་ནང༌།།མཐའ་དམག་བཟློག་པའི་མཚོན་ཆ་ཡོད།།བྲག་སྦྲང་ཚང་འདྲ་བའི་ནང་ཤད་ན།།བསྐལ་བཟང་༼ཡིག་༽འབྲུ་ཆ་བདུན་ཡོད།།ཕྱི་ལ་བཀའ་རྟགས་རི་མོ་ཡོད།།སྦས་པའི་གསང་གཏེར་མང་ཡོད་ཀྱང༌།།དུས་ལ་མ་བྱེ་བྲག་སྨྲ་བ་མི་རུང༌།།བཤད་པ་འདི་རྣམས་མ་བརྗེད་པ།།ཕྱི་རབས་ཀུན་ལ་དེ་སྐད་སྒྲོགས།།དེ་ལྟར་གནས་ཆེན་འདི་ཉིད་ལ།།ཞལ་མཇལ་ཐོབ་པའི་མི་རྣམས་ལ།།ཚེ་རབས་བསགས་པའི་སྒྲིབ་པ་སྦྱངས།།ཕྱག་དང་བསྐོར་བ་བྱེད་པ་རྣམས།།ངན་སོང་གནོན་ཞིང་མཐོ་རིས་ཐོབ།།ཚོགས་ཀྱི་འཁོར་ལོ་བསྐོར་བ་ནི།།ཚོགས་གཉིས་ཡོངས་རྫོགས་བོན་སྐུ་ཐོབ།།མར་མེ་མཆོད་པ་ཕུལ་བ་རྣམས།།ཡི་དྭགས་གནས་ནས་ཐར་བར་འགྱུར།།ཚན་ཆབ་སྐུ་ཁྲུས་གསོལ་བ་རྣམས།།བྱོལ་སོང་གནས་ནས་ཐར་བར་འགྱུར།།ལྷ་བསང་མཆོད་པ་ཕུལ་བ་རྣམས།།བྲེལ་ཕོངས་གནས་ནས་ཐར་བར་འགྱུར།།མེ་ཏོག་མཆོད་པ་ཕུལ་བ་རྣམས།།ལྷ་མིན་གནས་ནས་ཐར་བར་འགྱུར།།གནས་འདིར་ལན་གཅིག་བསྐོར་བས་ནི།།བར་དོའི་གནས་ནས་ཐར་བར་འགྱུར།།གནས་འདིར་མཚམས་བཞུགས་བྱེད་པ་ཕུ་ནུ་མོས།།དུག་གསུམ་སྒྲིབ་པ་མ་ལུས་དག།གནས་འདིར་ཕྱག་དང་བསྐོར་བ་དང༌།།ཚོགས་དང་མཆོད་འབུལ་གསོལ་འདེབས་དང༌།།མར་མེ་མཆོད་པ་ཕུལ་བ་རྣམས།།ཕྱི་མར་བར་དོའི་འཕྲང་ལས་གྲོལ།།འདི་རུ་རྐྱེན་ངན་བར་ཆད་ཞི།།གནས་དང་ར་ཁྱུང་རྫོང་བྱ་བ་ལ།།ཡིན་ཏན་བརྗོད་ན་བསམ་མི་ཁྱབ།།བརྗོད་པ་བློ་ཡི་མེ་ལོང་ངོར།།ཟུར་ཙམ་འདི་ལ་ཕྱི་རབས་ཀྱིས།།དད་མོས་མཛོད་ཅིག་ཐུགས་ལ་ཞོག།ཅེས་གསུངས་སོ།ཁོ་བོ་སྣང་ཞིག་འདུལ་བ་རྒྱལ་མཚན་གྱིས།།ཉམས་སྣང་ཡི་གེར་བཀོད་པ་རྫོགས་སོ།།།།